Bloodbild

Dat **Bloodbild** betekent en Tosamenstellen vun wichtige Befunnen ut en Bloodproov na en sünnern Standard. Dat gifft en Överblick över de zellulären Andeelen in’t Blood un bargt Daten över de Quantität (de Mengde) un de Qualität (de Gööd) vun disse Bestanddeelen. Bito warrt mit de Morphologie ok de butere Form beschreven.

Dat Bloodbild warrt normalerwies ut EDTA-Blood afleidt. Ünnerscheed warrt dorbi twüschen dat *Lütte* un dat *grote* Bloodbild.

## Grundlagen
De zellulären Bestanddeelen vun’t Blood sünd e ro’en Bloodzellen (Erythrozyten), de witten Bloodzellen (Leukozyten) un de Thrombozyten oder Bloodplattken. Dat Blood vun de Minschen besteiht normalerwies bi Mannslüüd to 43 bit 50&nbsp;% un bi Fronslüüd to 37 bit 45&nbsp;% ut Bloodzellen. De Zellandeel an’t Samtvolumen vun de Bloodproov warrt as Hämatokrit betekent. Warrt de zellulären Bestanddeelen afscheedt (to’n Bispeel dör Zentrifugeeren blifft de Bloodfletigkeit torüch, de as Bloodplasma betekent warrt un Elektrolyten, Stollfakters un annere Plasmaproteinen bargt. Wenn man dat Blood en tiet lang stahn lett, sett en Stollreakschoon in. De Stollfakters warrt denn aktiveert un billt tosamen mit de zellulären Bestanddeelen (vör allen de Thrombozyten) en Kluten (Thrombus). Wat översteiht is dat Plasma, dat keen Stollfakters mehr bargt. Dat heet denn Bloodserum.

## Dat „lütte“ Bloodbild
De Angaven in de Tabell beteht sik op de Normweerten vun utwossen Lüüd. Bi Kinner un vör allen bi Söögkinner wiekt de Normweerten to’n Deel düütlich af.

## Dat „grote“ Bloodbild
Bi dat lütte Bloodbild warrt vun de Leukozyten blots de Samttall bestimmt. Dat grote Bloodbild bargt tosätzlich to de Weerten vun’t lütte Bloodbild ok dat Differentialbloodbild. Dorbi warrt nipp un nau ünnersöcht, ut wovun Ünnergruppen sik de witten Bloodkörpers tohopensett. Dit Differentialbloodbild kann dör en Maschien oder ok manuell an’t Mikroskop tohopenstellt warrn. Dorto warrt en Bloodutstrieken uttellt un op disse Wies de prozentualen Andeelen vun de Zelltypen bestimmt. Dat Uttellen an’t Mikroskop is opwänniger un bi’t Tellen nich so akkerat, man faken an’t Enn nödig, üm de Gööd vun de Zellen to beweerten. Pathogene Zellformen, as to’n Bispeel atyypsche Lymphozyten (Virozyten), künnt maschinell faken nich richtig toordent warrn, so dat wichtige Informatschonen för de Diagnoos verloren gaht. De Form vun de ro’en Bloodkörpers warrt ok mit en Bloodutstrieken beoordeelt.

## Stören vun’t Bloodbild
De Bloodweerten künnt dör de ünnerscheedlichsten Ümstännen ännert warrn un to en opfallig Bloodbild föhren. 

### Quantitativ Ännern
#### Stören vun de Erythrozyten
* Anämie (Bloodarmot): Minnern vun de Hämoglobinkunzentratschoon in’t Blood dör to wenig Erythrozyten un/oder Minnern vun de Middlere Korpuskuläre Hämoglobinkunzentratchoon (MCHC)
* Polyglobulie (Bloodfüll): to veel Erythrozyten
* Polycythaemia vera (övernormal Zellvermehren in’t Blood): to veel Erythrozyten

#### Störung vun de Leukozyten
* Leukopenie: Mangel an Leukozyten
* Leukozytoos: to veel Leukozyten
* Linksschuven: - minnert Vörkamen vun Granulozyten, de noch nich riep sünd
* Rechtsschuven: - vermehrt Vörkamen vun översegmenteerte (olle) Granulozyten

#### Stören vun de Thrombozyten
* Thrombozytopenie oder Thrombopenie: to wenig Thrombozyten
* Thrombozytose: to veel Thrombozyten

### Qualitativ Ännern
#### Stören vun de Erythrozyten
* Anisozytoos
* Lagern: afnormal Lagern, as „Geldrullenbilln“
* Mikrozytoos: - to lütte Erythrozyten
* Makrozytoos: - to großt Erythrozyten
* Poikilozytoos
* Polychromasie: Anfarvborkeit vun krankheit ännerte Erythorzyten, de noch nich riep sünd, mit sure un basische Farvstoffen (begäng is dat Farven na Pappenheim = May-Grünwald- + Giemsa-Farven)
* Thalassämie un annere Gen-Defekten, de de Erythorozyten bedrapt: Föhrt to deformeerten/lüttere/gröttere Erythorozyten.
* Zellinslüss: Inslüss as Cabot Ringen oder basophile Tippels

#### Stören vun de Thrombozyten
* Thrombanisozytoos: verscheden grote Thrombozyten (= högere Verdeelbreed vun’t Thrombozytenvolumen)

## Literatur
* Herbert Renz-Polster, Steffen Krautzig: *Basislehrbuch Innere Medizin.* 4. Oplaag. München 2008. ISBN 3-437-41053-9
* *[http://www.laborlexikon.de/Lexikon/Infoframe/b/Blutbild_klein.htm Blodbild, lütt]* un *[http://www.laborlexikon.de/Lexikon/Infoframe/b/Blutbild_gross.htm Bloodbild, groot].* In: *Laborlexikon.de*

## Weblenken
* Bloodwerten-Check vun’n Düütschen Internistenverband
* Laborlexikon
* Vullbloodbild mit Beschrieven vun de enkelten Parameters (engelsch)